text: Biljagt over stok og sten - benzintyv anholdt 
  20 september 2010 kl. 14.57
  Tyveri af benzin udviklede sig til en intensiv biljagt.
  Med hastigheder, som selv ikke politibilerne kunne følge med. Det var, hvad politiet stod over for i eftermiddags.
  Biljagten begyndte i Fredericia, hvor en patrujlevogn tilfældigt kom forbi en tankstation, hvor en bil uden nummerplader kørte fra. Det viste sig, at føreren af bilen havde stjålet benzin. 
  Patrujlevognen satte efter manden, men han kørte så hurtigt, at den havde svært ved at følge med.
  
  Et rød/sort lyn
  På grund af den høje fart mistede politiet flere gange manden af syne. De fik dog hjælp af borgere, som kunne melde om en hassarderet bil, der kørte mod Kolding.
  Det var først klokken halv fem, at det lykkedes politiet at anholde manden. Her standsede de ham ved den gamle landevej mod Fredericia og Middelfart. 
  I følge Sydøstjyllands Politi var det en meget markant bil, som flugtbillisten kørte i. Den var halvt rød og halvt sort. 
  Politiet skal nu i gang med at klarlægge, hvor mange love og regler manden overtrådte før og under den vilde biljagt. Han kørte blandt andet over for rødt og kørte alt for hurtigt.
  